和穎叔西園春宴
作者：沈遼
朝代：宋

paragraphs: 閑居喜遊覽，嘯詠待春風。
春風來無逆，濳將羣卉通。
卧龍形勝地，矢{羊高}鑑湖中。
府寺壓山起，亭臺儼穹崇。
幽翮弄新儔，夭葩散珍叢。
弱柳不勝姸，修烟杳蒙蘢。
太守樂邦人，縱觀迨時豐。
天邊振簫瑟，縹渺大鼇宫。
遊人競行樂，十里畫羅紅。
金繡不誇富，隨珠巧玲瓏。
眄睞鬭舟劇，歡呼金鼓雄。
躊躇水中巧，公子射琱弓。
神技窮怪變，舞衣事雍容。
草樹日欣欣，笑語咸嗈嗈。
念此駘蕩節，衆樂兹無窮。
吾昔事冶遊，浚都盛朋從。
邇來翻澹泊，白髪成衰翁。
欲進一樽酒，坐來還無悰。
追懷少年趣，那知化人功。
慷慨芳樹下，日斜萬人空。
喧呼趣歸馭，璧月生簾櫳。